25
Ima'inavi sa'ai ko'bamihani vihiki vaipohina
varani vihina hida
1 Hari. Vara ni'ianaha ada Jesus:
—Deus ija'ari-ra vaka'da'divini kamahini fori hiki ida namithaki bana ima'inavi sa'ai ko'bamihani vihiki vakadiania. Kodija'ari fori vihiki adani ima'inavi. Hovani maisa fori ohiki ho. Ima'inavia avikhahi ida vakadilamparina; maisa-ra vakaragararihara kaimoni. 2 Sa'ai kahoarani vihiki avigahariki adani. Vahoariha sa'ai kahoarani vihiki avigahaki. 3 Ima'inavi avigahariki avavikhaki ida vakadilamparina, ni-avavikhaki ida basina vakadilamparina-ra vanadai'ianavini kaimoni. 4 Vahoariha vani adani basina-ra avakavikhaha. Aforahi ida vakadilamparina vanadai'ianaja kaimoni.
5 Hari. Ni-khajorakiki ada maisa. Vanaviahanokhavini oadani vanoko'isihahavi'aha adani ima'inavi, vavadi'aha. 6 Joma jararini vani kaikahi'aha ada maisa, vakamitha'ihi ida bodi'barahi:
“Maisa hada kaikahi'ara. Avikha'a kidiania mahija avakaragararivini.”
7 Oniaroa, vanokho'afora'aha adani ima'inavi hahavi, vakadilamparina-ra avanaha'di'aha. 8 Hari. Ima'inavi vava'ihariki fori vihiki va'ora vani'aha adani vahoariha:
“Haria vano'a avakadibasina kapa'itxia,
daijanarinia binamokhiha'iki
hida akadilamparina.”
9 Vahoariha vakabasinakia vagathani'ihi ida vaathi:
“Iniani, basina kapa'itxi
oavani hida akavahojaja,
ni-arajomaki avakadimoni bana.
Basina-ra avanofihi, vakapavakariha.”
10 Oniaroa, ima'inavi vava'ihariki fori vihiki ai vihi'aha, basina-ra vakapavakariha'avini. Vakapavakarihana kaba'i vani, kaikahi'aha ada maisa. Hi'adani ima'inavi vakabasinaki vanaviahanokhaki ada maisa, avi'oi'aha kidiania akarai kaihinikani kania. Oniaroa, akarai kaihinikani kaka'da'dinia bivahonariahihi ida bakatha ka'boni avi'oijanarara kaimoni adani ija'ari vakaikahi'iariki.
11 Hari. Mitihini vani vakaikahi'aha adani ima'inavi vava'ihariki fori vihiki vabodi'baraha'aha:
“Akadika'da'di, avakarabikhai bana hida bakatha,
ao'oina-ra anofiki hari
jaboni.”
12 Maisa bigathani'ihi ida vaathi:
“Ni-a'onira oogaki.”
13 Hari hi'ihi ida Jesus rajomi kavaranina va'ora ni'a'aha:
—Avaabononi avakava'igairi bana! Ni-avarigaki ida mahi hana hini ojoina kamahini, oniaroa a'onira ohonariavini hora avanokhavini — va'ora ni'aha ada Jesus.
Honai abono avahoarabakosiki varani vihina
(Lucas 19.11-27)
14 Hari. Asia vara ni'aha ada Jesus:
—Vara a'onira oni'avini hiki bana ida niha ninini va'ora onaabosiki adani va'ora ovaka'da'diki vakadibadani. Oabono okavarajomivini bana ada ka'da'di.
Napaja adahaki ada ka'da'di. Ajihina viahania va'ora baranaha'aha adani kidihonai abono, va'ora honariavini hiki ida kidijiniro, kidiarabo, gorana hiki-ra avakadava'avini. 15 Ka'da'dia binofiki ida kidijiniro avana'ba'divini, oniani ida jiniroa va'ora no'avini hija. Ka'da'di va'ora kava'ibodivarani'imidiaha adani kidihonai abono, hana hina biogavini ida jiniro karaho akadava'ania kabadanina, hana hina biogavini ida jiniro doroniki akadava'ania kabadanina, hana hina biogavini ida jiniro pa'itxi akadava'ania kabadanina. 5 mil jiniro 'ba'dania bino'aki ada honai abono hoariha. 2 mil jiniro 'ba'dani bino'aki ada honai abono hoariha. 1 mil jiniro 'ba'dani bino'aki ada honai abono hoariha. Jiniroa va'ora no'avini naothinia ajihi'aha ada ka'da'di.
16 Ajihi'aha ada honai abono 5 mil jiniro 'ba'dani-ra gathani'iki. Bada nina vani biana'ba'dija ida jiniro, bigathaniki ida 5 mil jiniro 'ba'dani hoariha. 17 Onivani fori hiki ada honai abono 2 mil jiniro 'ba'dani-ra gathaniki. Bada nina vani bigathaniki ida 2 mil jiniro 'ba'dani hoariha. 18 Honai abono hoariha bigathaniki ida 1 mil jiniro 'ba'dani, okhaonani'aha, bikhori'ihi ida nami, bianahoja'ihi ida kidika'da'di kajiniro.
19 Hari. Radaha'aha ada masiko ipohiki, oniania joi'aha ada vakadika'da'di. Va'ora baranaha'ianaha adani kidihonai abono, biogaja kaimoni ida kidijiniro avakadava'aki. 20 Ovari miro'a o'oi'aha ada honai abono 5 mil jiniro 'ba'dani-ra gathani'iki. Biarakha'ihi ida jiniro 'ba'dani kidika'da'di kania bini'a'aha:
“Hora ino'avini hi'iki hida 5 mil jiniro 'ba'dani.
Bada onina vani oana'ba'di'ia hida jiniro.
10 mil hiki hida ipohini ovahoja'iki.”
21 Oniaroa, kidika'da'dia bini'aha:
“Ivani honai abono jahaki i.
Iakadava'ajahakiki hida ira ono'avini hi'iki.
Jiniro pa'itxi-ra iakadava'ajahakivini mani ida kodinahina karaho-ra iakadava'avini maina-ra ovahonariahivini hija bana.
Khai ini'a kodiania!
Kodibadania ikabadanijahakini mani ida
kodinahina-ra akavapitavini hija.”
22 Hari. Ovari maina o'oi'aha ada honai abono 2 mil jiniro 'ba'dani-ra gathani'iki. Biarakha'ihi ida jiniro 'ba'dani kidika'da'di kania, bini'a'aha:
“Hora ino'avini hi'iki hida 2 mil jiniro 'ba'dani.
Bada onina vani oana'ba'di'ia hida jiniro.
4 mil hiki hida ipohini ovahoja'iki.”
23 Oniaroa, kidika'da'dia bini'aha:
“Ivani honai abono jahaki i.
Iakadava'ajahakiki hida ira ono'avini hi'iki.
Jiniro pa'itxi-ra iakadava'ajahakivini mani ida
kodinahina karaho-ra iakadava'avini maina-ra
ovahonariahivini hija bana.
Khai ini'a kodiania!
Kodibadania ikabadanijahakini mani ida
kodinahina-ra akavapitavini hija.”
24 Hari. Ovari maina o'oi'aha ada honai abono 1 mil jiniro 'ba'dani-ra gathani'iki, bini'aha ada kidika'da'di:
“Ira oogaki ho.
Ka'da'di ihini mani ida ija'ari iathini-ra naabaravini-ra iva'aharavini hija.
Va'ora ihonariaki adani kadahonai abono varakhajahana kadaimoni,
a'ba'dija kaimoni ida kadanahina.
Va'ora ihonariaki adani jaboni rakhajahi bononi-ra vanajoroniki,
vanaji'binija kaimoni ida kadatrigo kagorani.
Kadaimoni ida vakadibadani,
ni-a'ba'dipa'itxiki ida kadahonai abono vakadinahina.
25 Ira ofini'avini mani ida
nami bodinia kadajiniro-ra oanahojahavini hi'ia.
Vada ini'a, hida vani kadajiniro.”
26 Hari. Ka'da'dia bigathanihi ida honai abono athi:
“Honai abono jahariki oamani i!
Ikajoniaha'oamanija!
Ikava'ibodivaraniki ida avakadibadani abani kodimoni hini,
a'ba'dija kaimoni ida kodinahina.
27 Nimania ida hora ikava'ibodivaranivini,
jahaja vaha ida kodijiniro-ra iana'ba'divini-ra ikaijo'avini.
Jahaja vaha ida kodijiniro-ra iarakhavini sidaji kajinironi-ra avakadava'aki vakadiania;
okaikahina kodijiniro-ra vanajoiha;
hora vano'avini hiki vaha jaboni ida vakadirihai abosini.
Nahina mani ida va'ora ikanarihairavini hija?”
Niha ada ka'da'di.
28-30 Roiribani'aha, va'ora ni'aha adani kidihonai abono vahoariha:
“Visaari oni 1 mil jiniro 'ba'dani bivahoja'iki!
Kodihonai abono 10 mil
jiniro 'ba'dani-ra vahojaki-ra vano'a bana jiniro avisaari'ikia.
Vanahokahi'a bana ada honai abono bakibakini kania.
Bakibakinia abarariariaki bana ada,
kanada kakiroromisiki bana ada.
Ni-nahina jahaki kabadaniriha ada.”
Niha ada ka'da'di.
Deua bino'aki ida kidinahina ija'aria biakadava'aja kaimoni. Biakadava'ajahakihi; Deua bianaipohihi ida nahina biakadava'aki. Ija'aria biakadava'ajahakirihi ida nahina pa'itxi Deua bino'avini hiki, Deua bianiki bana ida nahina pa'itxi bivahojaki — va'ora ni'a'aha ada Jesus.
Jesus ija'ari-ra nasohivini kamahini varani hini.
31 Hari. Jesus va'ora ni'aha:
—Hovani ija'ari hahavi vakadi'aajo ho. Okha'ianana kamahini ka'da'di ohiki bana ho, ija'ari hahavi-ra ohonariaja kaimoni. Okhana kamahini Deus ibavi kaija'arini hora vavaipohihaki bana. Ka'da'di kavithi ibavinia ovithiki bana ho.
32-33 Oviaha vajoroniki bana adani arabo hahavi kaija'arini. Ovilia akadava'ava abono fori ohiki ho. Ovilia akadava'ava abono va'ora kanapitakhamavini adani ovilia, boji vihiki. Va'ora nahojaki adani ovilia pitana aniaja, va'ora nahojaki adani boji pitana jasoja. Onivani fori va'ora onihara bana adani ija'ari va'ora onasohivini. Ija'ari vahoariha opitana aniaja vahojaki. Ija'ari vahoariha opitana jasoja vahojaki.
34 Oniaroa, vakadika'da'di ohi'ina vani, va'ora oni'aki bana adani opitana aniaja vahojaki:
“Hojai jahakia avakahojaiki a'oni.
Kodiabi'i a'onira kajoamoraki a'oni.
Vikha'a mahija avagathanivini ida kodiabi'i a'onira kaibavijahahivini hi'iki,
ka'da'di avihiki bana a'oni.
Arabo amonahani viahania binaibavijaha'iki ida.
35 Ovai'amina,
'baia hora avano'a'iki a'oni.
Okanabidi akaaforani,
paha hora avano'a'iki a'oni.
Avakadija'ari ohirina kaba'i,
hora avagathanijahaki'iki a'oni avagorania.
36 Okamakaririna,
hora avano'a'iki a'oni
makaria okaimahaki kaimoni.
Okavamonina,
hora avakajoamoraki a'oni.
Cadeia ohojana,
hora avanavanavanaha'iki a'oni.”
Oni'aki bana ida ija'ari opitana aniaja hojaki.
37 Ija'ari hojai jahakia vakahojaiki oathi-ra vagathaniki bana:
“Mahi nihaforija koda ira akajoamora'ia?
Mahi nihaforija ivai'amini ira ano'aja 'baia?
Ni-akava'ihoki'iki ida ikanabidini akaafora'ini paha ira ano'avini.
38 Ni-akava'ihokiki jaboni ida arabo hoariha kaija'arini ihini ira agathani'avini agorana.
Ni-akava'ihoki'iki ida ikamakaririni makaria ira ano'a'avini hi'iki.
39 Ni-akava'ihoki'iki jaboni ida ikavamonini-ra anokivini.
Ni-akava'ihokiki ida cadeia kabodinia ihoja'ini ira anavanavanaha'avini.
Mahi nihaforija koda ira akajoamora'ia?”
Hora vani'aki bana.
40 Hari. Vakadika'da'di ohina vani, va'ora oni'aki bana adani:
“A'onira onava'isohivini hiki hora avanokiravini kaba'i,
oigamina hoariha kanahinariki-ra avakajoamorahi,
hora avakajoamora'oamanija.”
41 Hari. Oniaroa, va'ora oni'aki bana adani opitana jasoja vahojaki:
“Avakara'o'a kodiania!
Hojai jaharikia avakahojaiki a'oni.
Deus a'onira vajahariki a'oni.
Avikha'a Ibavi Jaharika'oaki kania,
siho kaihimiriki kania.
Hojaki ida Ibavi Jaharika'oaki,
Jahari, kidija'ari khama vaibavi ida.
42 Ovai'amina,
ni-'baia hora avano'aki.
Okanabidi akaaforani,
ni-paha hora avano'aki.
43 Avakadija'ari ohirina kaba'i,
ni-hora avagathaniki avagorania.
Okamakaririna,
ni-makaria hora
avano'a'iki.
Okavamonina,
ni-hora avakajoamoraki.
Cadeia ohojana, ni-hora
avanavanavanaha'iki.”
Va'ora oni'aki bana adani opitana jasoja vahojaki.
44 Oniaroa, hora vani'aki bana adani:
“Mahi nihaforija koda ira anokija ivai'amini,
ikanabidini akaafora'ini,
akadija'ari ihirini,
ikamakaririni, ikavamonini,
cadeia ihoja'ini?
Ni-akava'ihoki'iki ida ira anokivini.
Mahi nihaforija koda ira akajoamorarija?”
45 Va'ora oni'aki bana adani:
“A'onira onava'isohiki
bana ho,
oigamina vahoariha
vakanahinariki-ra
avakajoamorabakhiarihi;
ni-hora avakajoamoraki.”
Va'ora onava'isohiha.
46 Hari hi'ihi ida Jesus kavarani, ija'ari ka'ojomo'ihia kavaranina, va'ora nava'isohivini hiki ida namitha'iariki. Jesus va'ora ni'aha:
—Hojai jaharikia vakahojaiki avikhaki bana Ibavi Jaharika'oaki kania, imai 'banani ibavini kania. Vakadimahi vavahojaki idiaja ni-ihimijanaki. Hojai jahakia vakahojaiki vani adani avikha'aha bana Ibavi Jahaka'oakia. Vakadimahi vavahojaki idiaja ni-ihimijanaki.