5
Makhira kabajadiki aihotana varani hini hida.
(Mateus 8.28-34; Lucas 8.26-39)
1 Hari. Galiléia 'dakoa avakakafianiha adani Jesus. Gerasa kaarabonia avako'omisi'aha. 2 Avigaimori'aha.
Oniaroa, Jesu-ra karagarariha'aha ada makhira kabajadiki 'dama kania khanaina. 3 Ja'di kahodijama'oki bodinia ibaviki ada makhira kabajadiki. Ija'aria vagathibakhiaha, vanofiki ida vanaahovini correntea, ni-vakaabokaki ada makhira. 4 Bikana'bararaharahabakhiamanihi ida corrente sa'a, 'dama hiki kodabohabakhiani hiki. Ni-nahina bikaabokaki ada makhira.
5 Mahi oadani, joma oadani, 'dama kania adahana, arabo namahikia adahana jaboni, bodi'baraha'aha, abono-ra vasiinanaha'aha ja'dia.
6 Hari. Kabajadikia napaja bianokiha ada Jesus. Ki'darahaha'aha, kajo'atharari'aha Jesus viaha. 7-8 Jesua bini'aha:
—Bajadi, akara'o'a!
Kabajadikia bini'aha bodi'barahana:
—Jesus, nahina hida kodiania inofija? Ivani Deus danoki nama hojaki kaisai i. Deus onina ira okanikhariaki bana ho. Hari'a jaharikia haria arakha bana.
9 Jesua binana'dohiha ada makhira kabajadiki:
—Nahina ionija?
Bigathanihi ida Jesus athi:
—Oonina ipohiki. Bajadi vâipohiki hora vagathivini mani ida ija'ari hora vanaonivini hija Îpohikia. 10 Hari'a va'ora karona bana ibavi hoariha avikhana — Jesu-ra ni'a'aha ada makhira kabajadiki.
11 Hari. Arabo namahikia vahojamaniha adani hirari vaipohiki vi'baiki. 12 Bajadi Jesu-ra vakanikhariadanoki'aha:
—Haria karona'a hirari vakadiania mahija haria vavaadaha'avini.
13 —Vaadaha'a! — Jesus va'ora ni'aha adani bajadi.
Hari. Makhira kania vakara'o'aha adani bajadi, hirari-ra vagathi'aha. Hirari vaipohina 2 mil. Vâipohi'oamanira adani hirari. Vaki'darahaha'aha, avikharafoniha, arabo a'domarariki kania avaki'dafafoni'aha, avahidana'aha.
14 Oniaroa, vaofini'aha adani makhira hirari-ra avakadava'aki, aviga'aha. Ija'ari vaibavia avakhano'aha, va'ora vakanamoni'aha hirari vapohimaja'ina. Ija'ari gorania vakaikahinana'aha, va'ora vakanamoni'aha.
Oniaroa, moni kamithava va'ora vanavanavanaha'aha adani hirari vapohimaja'iki. 15 Jesus kania avikhaha. Vanoki'aha ada makhira kabajadijanarina. Jahana vani vanoki'aha. Vithina, kamakari'ina jaboni vanoki'aha. Ni-kabajadijanaki. 16 Hirari-ra avakadava'aki va'ora vani'aha adani vaavanavanahaki:
—Anoki'iki ada Jesus makhira kabajadiki-ra anaihota'avini. Va'ora anoki'iki adani hirari vapohimaja'ina.
17 Hari. Gerasa kaaraboni kaija'arini adani moni-ra vakamitha'iki. Vakava'ibodivarani'aha. Jesu-ra vifini'aha. Vani'aha:
—Ajihi'a bana akadiaraboa.
18 Hari. Ajihi'aha ada Jesus. Ki'damana kaba'i, kabajadijanariki Jesu-ra kanikhariadanoki'aha:
—Onofiki ida kadania ookhana.
19 Jesua bini'aha:
—Iniani. Igorania ajoi'a bana mahija kadaija'ari-ra va'ora vara ini'avini hini hida Deus ira kajoamoravini, Deus ira va'adivini.
20 Oniaroa, ajihi'aha ada makhira Decápolis kaaraboni kaija'arini-ra va'ora kanamonivini hi'ihi ida Jesua bikajoamora'avini, oniani ida ija'ari hahavi Jesu-ra vakava'ibodivaranikarahovini hija.
Jairoa bikanikhariaki
ada Jesus
(Mateus 9.18-19; Lucas 8.40-42)
21 Hari. Oniaroa, avakajoifianiha adani Jesus kidipohi khama. Avako'omisiha, vahojamaniha adani ija'ari vaipohiki Jesu-ra vanokhavini kaasia.
Oniaroa, Jesus kania okha'aha ada makhira Jairo oniki. 22 Judeus kaija'ari Deu-ra vara vani'avini kagorani kakadava'ava abono ada Jairo. Va'i bodinia abono-ra ni'aha:
—Ka'da'di oamani ada Jesus, — oniani ida Jesus viaha nakajo'athararina hija. 23 Jesu-ra kanikhariadanoki'aha ada Jairo:
—Onofiki bana ida ogorana iokhani. Kodisai kavamonikarahoki. Abinihani amaakariki ida. Kodisai-ra kaabadaha bana mahija aihotavini — niha ada Jairo.
24 Oniaroa, Jesus khama avikha'aha. Avikhaha adani ija'ari vaipohiki jaboni. Vaadahana kaba'i, Jesu-ra vaka'dokho'dokhorisahakhamaki.
Jesua bianaihotaki ida gamo
(Mateus 9.20-22; Lucas 8.43-49)
25 Hari. Ija'ari vahararana hojajabanaki ida gamo kavamoniki. 12 badara ipohini amani aforarini hojahi ida gamo. 26 Mijiko vaipohikia vanaihabakhiavini kaba'i, ni-aihota'iaki. Mijikoa vavaima'bana'ahapikihi ida gamo. Bivaihimi'imarini'ihi ida kidijiniro. Ni-ahajanipa'itxiki.
27-28 Oniaroa, bikamithahi ida Jesus varani hina. Abononi ni'ahi:
—Jesus kakarahobi-ra okadasahi; oa'aihotahi.
Oniaroa, Jesus kaida-ra kanamaakari'ihi. Vahoariha vanokiravini kaba'i, bikadasahi ida Jesus kakarahobi. 29 Jorakia afora'ihi ida amani. Aihotani-ra oga'ihi.
30 Hari. Jesua bioga'ihi ida hoarani aihota'ini. Biogaki ida danona ija'ari-ra najaha'avini. Roiribani'aha, va'ora nana'dohi'aha adani ija'ari:
—Hana hini mani ida kodikarahobi-ra kadasaja?
31 Ipohina avigarihi ida gamo jaha'ini, Jesu-ra vani'aha:
—Va'ora inokirara adani ija'ari vaipohiki ira vaka'dokho'dokhohahaviki. Nahina kaimoni mani ida haria inana'dohivini hija kadakarahobi kadasahi hinia?
32 Jesus naothi-ra nokiribani'aha, biogaja kaimoni ida kidikarahobi kadasini hiki.
33 Hari. Jahani-ra oga'ihi ida gamo. Jesu-ra namaakarihi imahidani, jaroni tharararahani. Jesus viaha 'bisoni'ihi, binanamitha'ihi ida aihota'ini. 34 Oniaroa, Jesua bini'a'ihi:
—Oigamina, hora ikajari'daravini mani ida ira anaihota'ia. Adaha'a bana, iva'ini jahajaha'ini.
Jesu-ra kaamina'ihi, ajihi'ihi.
Jesua bianahokiki
ida Jairo kaisai
(Mateus 9.23-26; Lucas 8.49-56)
35 Hari. Oniaroa, vara nina kaba'i ada Jesus, Jairo kahonai abono vaipohiriki vakhano'aha. Jesu-ra vakaragarari'aha, vani'aha:
—Ida abini'ihi kadaisai. Ni-nahina kaimoni iavikhajanariha o Jesus — Jairo-ra vani'a'aha.
36 Jesua bikamithamanihi ida vakadivarani. Oniaroa, Jairo-ra ni'aha:
—Hari'a ofini. Hari'a jari'da!
37 Hari. Jesua binofirihi ida ija'ari vaipohiki gora avikhana kidiania. Va'ora va'ahaki adani Pedro, Tiago, Tiago kakajo'o João vihiki ka'oa avikhana kidiania. 38 Jairo gorana vakaikahi'aha, avi'oi'aha, va'ora vanokiha adani ija'ari vaipohiki saa vakhaniki, vabodi'barahana aba'oi-ra vavaasaravini. 39 Oniaroa, Jesus va'ora ni'a'aha:
—Niha avakhanimanija saa avakhani'ahapikiki? Aba'oi-ra avavaasaraki jaboni. Abinirihi oni isai, vadika'oaki oni — va'ora ni'aha ada Jesus.
Jesua biogaki ida isai-ra anahokivini, oniani ida va'ora ni'avini hija:
—Abinirihi oni isai. Vadika'oaki oni.
40 Jesus athi-ra vakajari'davini hiki abinirini bikahivini, oniani ida Jesu-ra vakanahahanihavini hija. Abinika'oani avigaki ida isai.
Oniaroa, Jesus va'ora honaria'aha avakara'ona. Va'ora avavikhajakosiha adani isai kaamia, kidiabi'i, Jesus ipohina avahoarabakosiki vihiki. Isai aba'oni omariama'oki kania avikhami'aha. 41 Hari. Biagathi'ihi ida isai sa'ani, Jesua bini'a'ihi:
—Talita cumi. (Ariathia: — “Isai, gama'a!”)
42 Hari. Jorakia ahoki'ihi, gama'ihi ida isai. Jaha'ini, adaha'ianahi. 12 badara ipohini-ra vahojaki ida isai. Oniaroa, vakava'ibodivaranikaraho'ihi ida Jesus isai-ra anahoki'avini. 43 Hari. Jesus va'ora kaabani'aha:
—Hari'a bana vahoariha vakadiania vananamitha'a bana hida kodibadani.
Oniaroa, Jesus va'ora honaria'aha:
—Vano'a bana ida isai 'baia!